Document ID: 32002R2195

Ir-regolament (KE) Nru 2195/2002 tal-parlament ewropew u tal-kunsill
tal-5 ta' Novembru 2002
dwar il-Vokabolarju Komuni tal-Akkwist (CPV)
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u partikolarment l-Artikolu 47(2) u l-Artikoli 55 u 95 miġjuba fih,
Wara li kkunsidraw l-proposta mill-Kummissjoni [1],
Wara li kkunsidraw l-Opinjoni tal-Kumitat Ekonomiku Soċjali [2],
Wara li kkunsidraw l-Opinjoni tal-Kumitat tar-Reġjuni [3],
Filwaqt li jaġixxu bi qbil mal-proċedura riferita fl-Artikolu 251 tat-Trattat [4],
Billi:
(1) L-użu ta' klassifikazzjonijiet differenti huwa ta' detriment għall-onestà u t-trasparenza ta' akkwist pubbliku fl-Ewropa. L-impatt tiegħu fuq il-kwalità ta' avviżi u l-ħin meħtieġ biex jiġu pubblikati huwa restrizjoni de facto fuq l-aċċess ta' operaturi ekonomiċi għal kuntratti pubbliċi.
(2) Fir-rakkomandazzjoni tagħha 96/527/KE [5] il-Kummissjoni stiednet entitajiet fil-kuntratt u awtoritajiet biex jużaw il-Vokabolarju Komuni għall-Akkwist (CPV), żviluppat fuq il-bażi ta' ċerti klassifikazzjonijiet eżistenti bil-ħsieb li jiġu adattati aktar mill-viċin mal-karatteristiċi partikolari tas-settur pubbliku ta' akkwisti, waqt li jkunu qed jiddeskrivu s-suġġetti tal-kuntratti tagħhom.
(3) Hemm il-ħtieġa li jiġu standardizzati, permezz ta' sistema ta' klassifikazzjoni waħda għall-akkwist pubbliku, ir-riferenzi wżati mill-awtoritajiet u l-entitajiet fil-kuntratt biex jiddeskrivu s-suġġett tal-kuntratti.
(4) L-Istati Membri jeħtieġ li jkollhom sistema ta' riferenza waħda li tuża l-istess deskrizzjoni ta' oġġetti fil-lingwi uffiċjali tal-Komunità u l-istess kodiċi alfanumerika korrespondenti, b'hekk ikun possibbli li jingħelbu x-xkilijiet minħabba fil-lingwa fil-livell tal-Komunità.
(5) Għalhekk, teħtieġ li tiġi adottata verżjoni riveduta tas-CPV taħt dan ir-Regolament bħala sistema ta' klassifikazzjoni waħda għall-akkwist pubbliku, li l-implimentazzjoni tagħha hija koperta mid-Direttivi dwar il-kordinazzjoni ta' proċeduri għall-għoti ta' kuntratti pubbliċi.
(6) Għandhom jitfasslu wkoll tabelli illustrattivi li juru l-korrespondenza bejn is-CPV u l-Klassifikazzjoni Statistika ta' Prodotti skond l-Attività fil-KEE (CPA), il-Klassifikazzjoni Proviżorja Ċentrali (CPC Prov.) tan-Nazzjonijiet Uniti, il-Klassifikazzjoni Industrijali Ġenerali ta' Attivitajiet Ekonomiċi fil-Komunitajiet Ewropej (NACE Rev. 1) u n-Nomenklatura Magħquda (NM).
(7) L-istruttura u l-kodiċijiet tas-CPV jistgħu jeħtieġu li jiġu addattati jew emendati, fid-dawl ta' żviluppi fis-swieq u l-ħtieġijiet ta' l-utenti. Għalhekk proċedura ta' reviżjoni xierqa trid tiġi stabbilita.
(8) Il-miżuri meħtieġa għall-implimentazzjoni ta' dan ir-Regolament għandhom jiġu adottati bi qbil mad-Deċiżjoni tal-Kunsill 1999/468/KE tat-28 ta' Ġunju 1999 li tippreskrivi l-proċeduri sabiex jiġu eżerċitati l-poteri ta' implimentazzjoni konferiti fuq il-Kummissjoni [6].
(9) Ladarba li l-għan ta' l-azzjoni proposta, jiġifieri t-tfassil ta' sistema ta' klassifikazzjoni għal kuntratti pubbliċi, ma tistax tinkiseb b'mod suffiċjenti mill-Istati Membri u tista' għalhekk, għar-raġuni tad-dimensjonijiet u l-effetti ta' l-azzjoni, tinkiseb aħjar fil-livell tal-Komunità, il-Komunità tista' tadotta miżuri, bi qbil mal-prinċipju ta' sussidarjetà kif dikjarat fl-Artikolu 5 tat-Trattat. Bi qbil mal-prinċipju ta' proporzjonalità, kif dikjarat f'dak l-Artikolu, dan ir-Regolament ma jmurx lil hinn minn dak li hu meħtieġ sabiex jinkiseb dak il-għan.
(10) Intgħażel Regolament minflok Direttiva minħabba li l-istabbiliment ta' sistema ta' klassifikazzjoni għall-kuntratti pubbliċi ma jeħtiġx implimentazzjoni mill-Istati Membri.
(11) Bil-ħsieb li l-utenti jkunu familjari ma' sistema ta' klassifikazzjoni unifikata li eventwalment tkun ta' bil-fors, għandu jkun hemm perjodu ta' aġġustament qabel l-implimentazzjoni ta' dan ir-Regolament tas-CPV,
ADOTTAW DAN IR-REGOLAMENT:
Artikolu 1
1. Sistema ta' klassifikazzjoni waħda li tgħodd għall-akkwist pubbliku, magħrufa bħala "l-Vokabolarju Komuni tal-Akkwist" jew "CPV" huwa hawnhekk stabbilit.
2. It-test tas-CPV huwa mniżżel fl-Anness I.
3. It-tabelli illustrattivi li juru l-korrespondenza bejn is-CPV u l-Klassifikazzjoni Statistika ta' Prodotti permezz ta' Attività fil-KEE (CPA), il-Klassifikazzjoni Proviżorja Ċentrali (CPC Prov.) tan-Nazzjonijiet Uniti, il-Klassifikazzjoni Industrijali Ġenerali ta' Attivitajiet Ekonomiċi fil-Komunitajiet Ewropej (NACE Rev. 1) u n-Nomenklatura Magħquda (NM) huma dikjarati fl-Annessi II, III, IV u V rispettivament.
Artikolu 2
Il-miżuri meħtieġa għar-reviżjoni tas-CPV għandhom jiġu adottati mill-Kummissjoni bi qbil mal-proċedura preskritta fl-Artikolu 3(2).
Artikolu 3
1. Il-Kummissjoni għandha tiġi megħjuna mill-Kumitat Konsultattiv għall-Kuntratti Pubbliċi stabbilit mill-Artikolu 1 tad-Deċiżjoni tal-Kunsill 71/306/KEE [7] (minn issa 'l quddiem imsejjaħ "il-Kumitat").
2. Fejn issir riferenza għal dan il-paragrafu, għandhom japplikaw l-Artikoli 3 u 7 tad-Deċiżjoni 1999/468/KE, wara li jkunu kkunsidrati d-dispożizzjonijiet ta' l-Artikolu 8 li jinstabu fiha.
3. Il-Kumitat għandu jadotta r-regoli tiegħu ta' proċeduri.
Artikolu 4
Dan ir-Regolament għandu jidħol fis-seħħ fis-16 Diċembru 2003.
Dan ir-Regolament għandu jorbot fl-intier tiegħu u huwa direttament applikabbli fl-Istati Membri kollha.
Magħmul fi Brussel, il-5 Novembru 2002.

Labels: 19
10
7
3
12
15